# گھر سے تعلیم حاصل کرنا: والدین اور سنبھالنے والوں کے لیے معلومات

گھر سے تعلیم حاصل کرنے کے دوران بچوں کی مدد کے لیے مشورے، تجاویز اور وسائل

## گھر سے تعلیم کے بارے میں

اپنے بچے کو گھر سے تعلیم میں مدد دینے کے لیے آپ جو سب سے اہم کام کر سکتے ہیں، وہ معمول، سہارا اور حوصلہ افزائی فراہم کرنا ہے۔ کوئی آپ سے یہ توقع نہیں کرتا کہ آپ استاد یا کسی مضمون کے ماہر بنیں۔

یہ اہم ہے کہ آپ اپنے بچے کے سکول کے ساتھ کمیونیکیشن کے معاملے میں آگاہ رہیں۔

آپ کے بچے کا سکول:

* وضاحت سے بچے کے استاد کی ذمہ داریاں بھی بتائے گا اور یہ بھی بتائے گا کہ طالبعلموں، والدین اور سنبھالنے والوں کو کیا کرنا ہوگا
* آپ کے بچے کو تعلیمی سرگرمیاں دے گا جنہیں بچہ کرے گا
* والدین اور طالبعلموں کے ساتھ اپنے معمول کے طریقوں سے رابطہ رکھے گا جیسے سکول کی ویب سائیٹ، نیوزلیٹر اور ای میل کے ذریعے
* والدین اور طالبعلموں کو آن لائن وسائل کے بارے میں بتائے گا جنہیں آپ کا بچہ گھر سے تعلیم حاصل کرنے میں مدد کے لیے استعمال کر سکتا ہے

اگر آپ کے پاس گھر میں کمپیوٹر یا انٹرنیٹ نہ ہو تو آپ کا سکول یہ بات کرنے کے لیے آپ سے رابطہ کرے گا کہ آيا آپ کے بچے کو کمپیوٹر ادھار لینے کی ضرورت ہے اور آپ کے بچے کو تعلیمی مواد کیسے مل سکتا ہے۔

## تعلیم کے لیے سازگار ماحول تیار کرنا

ہر گھر مختلف ہوتا ہے۔ جہاں ممکن ہو، بچے کو ایسی جگہ پڑھائی کرنی چاہیے جسے باقی گھر والے بھی استعمال کرتے ہوں۔ مثال کے طور پر لاؤنج روم یا کھانے کا کمرہ۔ یہ جگہیں سونے کے کمرے کی نسبت بہتر ہیں جہاں آپ کا بچہ الگ تھلگ محسوس کر سکتا ہے اور جہاں نگرانی کرنا زیادہ مشکل ہو سکتا ہے۔

یہ ایک ایسی جگہ ہونی چاہیے:

* جہاں کچھ اوقات میں خاموشی رہ سکتی ہو
* جہاں آپ یا کوئی اور بڑا موجود ہو۔

## فاصلاتی تعلیم کے دوران طالبعلم کی ذمہ داریاں

آپ کے بچے کی عمر اور مرحلے پر منحصر، ممکن ہے بچے سے یہ توقع کی جائے کہ:

* وہ اساتذہ کی طرف سے اعلانات اور اپنے کام پر ان کی رائے جاننے کے لیے باقاعدگی سے ڈیجیٹل پلیٹ فارمز دیکھتا رہے
* کام کرتے ہوئے اپنی بہترین کارکردگی دکھائے
* وقت کی حدود اور مقررہ تاريخوں کے اندر کام مکمل کرنے کی پوری کوشش کرے
* اپنے اساتذہ سے کھل کر بات کرے اور اگر کوئی فکر یا مسئلہ ہو تو انہیں بتائے
* طرزعمل کے متعلق اپنے سکول کی ہدایات پر عمل جاری رکھے

## معمولات اور توقعات قائم کرنا

یہ اہم ہے کہ آپ اپنے بچے کے گھر سے تعلیم حاصل کرنے میں مدد کے لیے ایک معمول بنائیں۔ اس طرح ایسا ماحول مہیا ہوتا ہے جس سے سیکھنے کی ترغیب ملتی ہے۔

ہر روز دن کے آغاز اور اختتام پر اپنے بچے کی مدد کے لیے یہ دیکھیں کہ:

* بچہ اپنے اساتذہ کی طرف سے ملنے والی ہدایات کی وضاحت حاصل کرے اور ہدایات کو پوری طرح سمجھتا ہو
* بچے کو منظّم بننے اور گھر میں سیکھنے کے لیے ترجیحات طے کرنے میں مدد دیں

باقاعدہ وقفوں سے ورزش کے وقفے لینے کی ترغیب دیں۔ امکان ہے کہ آپ کا سکول کچھ سرگرمیاں تجویز کرے گا۔

صحتمندانہ غذائی عادات کی ترغیب دیں اور یقینی بنائیں کہ بچہ کافی پانی پیتا ہو۔

سب بچوں، اور بالخصوص چھوٹے بچوں کے لیے رات کو سونے کے وقت کا معمول قائم رکھنے کی کوشش کریں۔

## سکرین ٹائم کی حد طے کرنا اور آن لائن محفوظ رہنا

چونکہ آپ کے بچے کے آن لائن وقت گزارنے کا امکان ہے، یہ اہم ہے کہ اپ اس کے ساتھ آن لائن محفوظ رہنے کے بارے میں بات کریں۔ اس طرح بچے کو اچھے ڈیجیٹل فیصلے کرنے اور معلوماتی و مواصلاتی ٹیکنالوجیوں کو ذمہ داری سے استعمال کرنے میں مدد ملے گی۔

شاید آپ اس بارے میں اپنے بچوں سے بات کرنا چاہیں کہ وہ:

* صرف اپنے سکول یا ڈیپارٹمنٹ آف ایجوکیشن اینڈ ٹریننگ (Department of Education and Training, DET) کے تجویز کردہ آن لائن ذرائع استعمال کریں
* آن لائن رابطوں میں احترام کا مظاہرہ کریں، ویسے ہی جیسے آمنے سامنے بات کرتے ہیں
* ڈیجیٹل آلات کو گھر کے کھلے حصوں میں استعمال کریں۔

والدین اور سنبھالنے والوں کے لیے آن لائن محفوظ رہنے کے بارے میں مزید مشورے (انگلش میں) یہاں دیکھیں: [www.esafety.gov.au](http://www.esafety.gov.au)

## ذہنی صحت اور فلاح معلوم کرنا

یہ اہم ہے کہ آپ روزانہ اپنے بچے کی ذہنی صحت اور فلاح کا پتہ چلانے کے لیے وقت نکالیں۔

آپ کے بچے کو اپنی تعلیم کے نئے معمول کے مطابق ڈھلنے اور اپنے ہم جماعتوں کے ساتھ موجود نہ ہونے جیسی تبدیلیوں کو قبول کرنے میں کچھ وقت لگ سکتا ہے۔ ہر بچے کا نئے حالات میں مختلف ردعمل ہو گا – اداسی، فرسٹریشن، گھبراہٹ بلکہ غصے جیسے جذبات بھی نارمل ہیں۔

آپ اس طرح اپنے بچے کی مدد کر سکتے ہیں:

* اس بارے میں بات کرنے کا موقع دے کر کہ وہ کیسا محسوس کر رہے ہیں اور پھر -ان کی بات سن کر
* ان چیزوں کی شناخت کر کے جو وہ اپنی پریشانی دور کرنے کے لیے خود کر سکتے ہیں یا آپ کے ساتھ کر سکتےہیں
* یہ پوچھ کر کہ وہ فاصلاتی تعلیم کے بارے میں کیسا محسوس کر رہےہیں اور آیا وہ کسی چیز میں آپ کی مدد لینا چاہں گے۔

اگر آپکو اپنے بچے کی صحت اور فلاح کے بارے میں کوئی اور تشویش ہو تو براہ مہربانی مدد کے لیے اپنے سکول سے رابطہ کریں۔

##

## ان والدین اور سنبھالنے والوں کے لیے مشورے جن کے بچوں کی اضافی ضروریات ہوں

اگر آپ کے بچے کی کوئی اضافی ضروریات ہیں تو آپ کو بچے کے استاد سے انفرادی تعلیمی پلان کے بارے میں بات کرنی چاہیے۔ اس سے آپ کو گھر میں بچے کی تعلیم کے لیے مدد ملے گی۔

DETکی ویب سائیٹ پر والدین کا صفحہ (www.education.vic.gov.au/parents) والدین اور سنبھالنے والوں کو گھر سے تعلیم میں مدد کے سلسلے میں مزید معلومات دیتا ہے (انگلش میں)۔

*Understanding learning difficulties for parents: a practical guide* (انگلش میں) (سیکھنے میں مشکلات سے متعلق والدین کے لیے وضاحت: ایک عملی گائیڈ) کے عنوان سے ایک تفصیلی گائیڈ بھی دستیاب ہے۔ اس میں سیکھنے میں مشکلات کے بارے میں عملی مشورے اور مجوزّہ ایپس کی فہرست بھی شامل ہے۔ یہ گائیڈ یہاں دستیاب ہے [www.uldforparents.com](http://www.uldforparents.com)

##

## پڑھنے اور حساب کے لیے وسائل اور تجاویز

سکول کے فراہم کردہ وسائل اور مواد کے ساتھ ساتھ آپ مندرجہ ذیل وسائل کو بھی اپنے بچے کی گھر سے تعلیم میں مدد کے لیے استعمال کر سکتے ہیں۔ یہ سب وسائل انگلش میں ہیں:

**پڑھنا اور حساب:**

والدین اور سنبھالنے والے اپنے بچے کی پڑھنے اور حساب کی مہارتوں کو بہتر بنانے کے لیے یہاں سے تجاویز ڈاؤن لوڈ کر سکتے ہیں [www.education.vic.gov.au](http://www.education.vic.gov.au)۔ *get involved in literacy and numeracy* سرچ کریں۔

**پریمیئرز ریڈنگ چیلنج:**

یہ چیلنج نوزائیدہ بچوں سے لے کر دسویں جماعت تک کے بچوں اور طالبعلموں کو سال بھر میں ایک مقررہ تعداد میں کتابیں پڑھنے اور اپنی کوششوں کا آن لائن ریکارڈ رکھنے کی دعوت دیتا ہے۔ [www.education.vic.gov.au](http://www.education.vic.gov.au) پر رجسٹر کریں۔ *premiers reading challenge* سرچ کریں۔

**گھر میں ریاضی اور حساب:**

والدین اور سنبھالنے والے اپنے بچے کو حساب کی مہارتیں بڑھانے میں مدد دینے کے لیے اہم کردار ادا کر سکتے ہیں۔ گھرانوں کے لیے مشورے اور وسائل www.education.vic.gov.a سے ڈاؤن لوڈ کیے جا سکتے ہیں۔ *mathematics and numeracy at home* سرچ کریں۔مہربانی کرکے یہاں پر مکمل کاپی رائیٹ نوٹس چیک کریں۔

© State of Victoria (Department of Education and Training) 2020. Except where otherwise [noted,](https://www.education.vic.gov.au/Pages/copyright.aspx) material in this document is provided under a [Creative Commons Attribution 4.0 International](https://creativecommons.org/licenses/by/4.0/) Please check the full [copyright notice](https://www.education.vic.gov.au/Pages/copyright.aspx)